Šā ziņojuma juridiskais pamats ir Eiropas Parlamenta un Padomes 2015. gada 25. jūnija Regula (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds (“ESIF regula”). Eiropas Komisija un Eiropas Investīciju banka (EIB) Nolīgumu par ESIF pārvaldību un par ES galvojuma piešķiršanu (“ESIF nolīgums”) parakstīja 2015. gada 22. jūlijā. Šā nolīguma grozījumu parakstīja 2016. gada 21. jūlijā.

ESIF regulas 16. panta 6. punkts paredz, ka Komisija katru gadu līdz 31. maijam iesniedz Eiropas Parlamentam, Padomei un Revīzijas palātai gada pārskatu par ESIF galvojuma fonda (“ESIF GF”) pārvaldību iepriekšējā kalendārajā gadā, ietverot novērtējumu par mērķapjoma pietiekamību un ESIF GF līmeni, kā arī nepieciešamību to papildināt. Šajā gada pārskatā ietver informāciju par ESIF GF finanšu stāvokli iepriekšējā kalendārā gada beigās, par finanšu plūsmām iepriekšējā kalendārajā gadā, kā arī par būtiskiem darījumiem un jebkādu būtisku informāciju par finanšu kontiem. Pārskatā ietver arī informāciju par finanšu pārvaldību, rezultātiem un ESIF GF risku iepriekšējā kalendārā gada beigās.

Komisija 2016. gadā veica ESIF iekšēju novērtējumu, kas bija pievienots tiesību akta priekšlikumam, kuru Komisija pieņēma 2016. gada 14. septembrī („ESIF 2.0 priekšlikums”) ar mērķi palielināt ESIF apjomu un pielāgot mērķa likmi, pamatojoties uz iekšējā novērtējumā sniegtajiem secinājumiem.

2.Darbības konteksts

ES galvojums sedz finansēšanas un investīciju operācijas (līdz EUR 16 miljardiem), kuras parakstījusi EIB infrastruktūras un inovācijas klases ietvaros un EIF mazo un vidējo uzņēmumu (“MVU”) klases ietvaros. Daļu no visām ESIF operācijām sedz ES galvojums, bet daļa tiek veikta ar EIB grupas pašas risku (vismaz EUR 5 miljardi).

Saskaņā ar ESIF regulas 12. pantu ESIF GF ir likviditātes rezerve, no kuras EIB saņem maksājumu gadījumā, ja tiek pieprasīts izlietot ES galvojumu. Saskaņā ar ESIF nolīgumu starp ES un EIB pieprasījumus maksā no ESIF GF, ja to summa pārsniedz līdzekļus, kuri ir EIB rīcībā ESIF kontā. ESIF konts, ko pārvalda EIB, ir izveidots, lai iekasētu ES ieņēmumus, kuri izriet no ES galvotajām ESIF operācijām, un atgūtās summas un, ciktāl to pieļauj pieejamais atlikums, prasījumu maksājumu veikšanai saskaņā ar ES galvojumu.

ESIF GF finansē pakāpeniski, ņemot vērā riska darījumu pieaugumu, ko sedz ES galvojums.

Saskaņā ar 12. panta 4. punktu ESIF GF līdzekļus tieši pārvalda Komisija, un tos investē saskaņā ar finanšu pareizas pārvaldības principu, ievērojot attiecīgus prudenciālās uzraudzības noteikumus.

EIB un EIF ir atbildīgi par individuālo operāciju riska novērtēšanu un uzraudzību un 2017. gada martā ziņoja Komisijai un Eiropas Revīzijas palātai saskaņā ar ESIF regulas 16. panta 3. punktu. Pamatojoties uz šo ziņojumu un saskaņotiem un piesardzīgiem pieņēmumiem par turpmākām darbībām, Komisija turpina pārskatīt mērķapjoma pietiekamību un ESIF GF līmeni.

Saskaņā ar ESIF regulas 16. panta 2. punktu EIB gada ziņojumā Eiropas Parlamentam un Padomei iekļauj konkrētu informāciju par kopējo risku, kas saistīts ar finansēšanas un investīciju operācijām, kuras veiktas saskaņā ar ESIF, kā arī par galvojumu prasījumiem.

3.Finanšu pārskati

Turpmāk sniegtā finanšu informācija par ESIF ir sadalīta trīs daļās: 1) ESIF GF finanšu stāvoklis 2016. gada 31. decembrī, 2) ESIF operācijas, kam piešķirts ES galvojums un ko EIB grupa veikusi līdz 2016. gada 31. decembrim, un 3) finanšu plūsmas un ievērojami budžeta darījumi 2016. gadā.

3.1. ESIF GF finanšu pārskati līdz 2016. gada 31. decembrim

Galvojuma fonda neto aktīvu apjoms 2016. gada 31. decembrī sasniedza EUR 1,020 miljonus. Minētie aktīvi sastāv no investīciju portfeļa, kas klasificēts kā pieejams pārdošanai (EUR 948 miljoni), īstermiņa banku noguldījumiem (EUR 45 miljoni), kā arī skaidras naudas un tās ekvivalentiem (EUR 26 miljoni).

Saskaņā ar 2016. gada pārskatu par finanšu rezultātiem gada beigās ESIF GF saimnieciskās darbības rezultāti bija EUR 0,9 miljoni. EUR 1,2 miljoni tika iegūti no procentu ienākumiem un gūtās peļņas no fiksēto ienākuma vērtspapīru tirgošanas. To atsvēra darbības izdevumi EUR 0,3 miljonu apmērā, ieskaitot ārvalstu valūtas nākotnes darījumus ar ASV dolāru, kurus izmanto, lai nodrošinātos pret valūtas risku attiecībā uz ASV dolāros izteikto portfeļa daļu.

3.2. ESIF operācijas, kam piešķirts ES galvojums

ES galvojuma risks saistībā ar izmaksātajām nenokārtotajām EIB grupas ESIF operācijām 2016. gada 31. decembrī sasniedza EUR 4,392 miljonus no juridisko saistību summas EUR 16 miljardu apmērā, ko galvo ES (ESIF regulas 11. pants). EUR 4,392 miljonu summu iegrāmato kā iespējamās saistības ES 2016. gada finanšu pārskatu piezīmēs.

2016. gadā ESIF operācijas, ko pārvalda EIB infrastruktūras un inovācijas klases ietvaros, ES nesa ieņēmumus EUR 16,1 miljona apmērā. No šīs summas saņemamā summa EUR 11 miljoni tika iegrāmatota ES 2016. gada finanšu pārskatos un ieskaitīta ESIF kontā 2017. gada janvārī. Šo summu pēc tam atgūst kā ESIF GF piešķirtos ieņēmumus.

ESIF operācijas, ko pārvalda EIF MVU klases ietvaros, ES 2016. gadā radīja izdevumus EUR 0,945 miljonu apmērā saistībā ar EIF administratīvajām izmaksām. Šī summa EIF ir jāiemaksā 2017. gada 30. jūnijā. Turklāt MVU klases darbības uzsākšanas maksa EUR 5 miljonu apmērā tika iemaksāta EIF no konkrēti šim mērķim paredzētas budžeta pozīcijas 2016. gadā.

3.3.Finanšu plūsmas un ievērojami budžeta darījumi 2016. gadā